text: Forældre sparer penge på skolereformen
  11 juni 2014 kl. 04.36
  Med skolereformen bliver det billigere at sende sit barn i SFO. Der er penge at spare for de fleste forældre - men i Vejle bliver det dyrere.
  Når skolereformen træder i kraft til august, får landets skolebørn længere skoledage - og kortere tid med tegning, klodsmajor og fangelege i SFO'en.
  Og de kortere eftermiddage i skolefritidsordningen betyder, at forældre skal betale mindre for at få deres børn passet. Det viser en rundspørge, som nyhedsbureauet Ritzau har lavet.
  I alt har ni syd- og sønderjyske kommuner har valgt at sænke prisen. Der er flest penge at spare i Haderslev, hvor forældrene fremover skal betale 5.863 kr. mindre om året.
  Forældrene i Vejle Kommune skal dog betale 6,1 % mere i det nye skoleår. Det er den eneste kommune i landet, hvor skolefritidsordningen bliver dyrere.
  På landsplan har 73 ud af 98 kommuner valgt at sænke SFO-taksten.
  De årlige, gennemsnitlige SFO-takster før og efter skolereformen:
  Haderslev: 22.550,- / 16.687,-Tønder: 17.838,- / 13.218,-Vejen: 19.081,- / 15.055,-Kolding: 24.514,- / 20.224,-Billund: 19.097,- / 16.347,-Esbjerg: 24.954,- / 22.259,-Fredericia: 20.000,- / 18.020,-Aabenraa: 17.600,- / 16.368,-Varde: 19.167,- / 17.902,-Research: Ritzau.Fanø, Hedensted, Horsens og Sønderborg ændrer ikke på prisen.Vejle Kommune hæver taksten for fritidsordningen med 6,1 % fra enårlig pris på 17.105 kr. til 18.150 kr.
  
  